Yoshihiro Togashi

**Yoshihiro Togashi** (en ), nado o 27 de abril de 1966, é un *mangaka* xaponés. Comezou a debuxar manga dende moi novo, até que o seu talento chamou a atención da editorial Shueisha cando estudaba na universidade. Togashi creou varias series en diversos xéneros; porén, é coñecido como autor de *Yu Yu Hakusho* (1990-1994) e *Hunter × Hunter* (1998-actualidade), que se atopan entre as obras de manga máis vendidas da historia. Casou coa *mangaka* Naoko Takeuchi, autora de *Sailor Moon*.

## Traxectoria 
### Primeiros anos e educación 
Yoshihiro Togashi naceu en Shinjō, na prefectura de Yamagata. Os seus pais tiñan unha tenda de papelería. Comezou a debuxar por afección no segundo curso da primaria. No instituto, uniuse a un club de belas artes. Posteriormente, ingresou na Universidade de Yamagata, matriculándose en Educación coa intención de converterse en profesor. Durante a súa etapa na universidade, entregou algúns dos seus traballos á revista *Shōnen Jump*, de Shueisha. En 1986, aos 20 anos, recibiu o premio Tezuka, o máis prestixioso de banda deseñada para artistas novos do Xapón, por *Buttobi straight* (en ). Outra das súas obras, *Jura no Mizuki* (en ), foi finalista do *Hot Step Award Selection*. Tras abandonar as súas aspiracións á docencia, entrou en contacto co editor da *Shōnen Jump*, quen o convenceu para trasladarse a Tōkyō durante o seu último ano na universidade.

### Carreira profesional 
A primeira obra de Togashi publicada por Shueisha foi *Ōkami nante kowakunai!!* (en ; en ), unha escolma de historias curtas de humor. Algunhas delas apareceran xa na *Shōnen Jump* en 1989. Entre 1989 e 1990, Togashi escribiu *Ten de shōwaru cupid* (en ; en ), un manga romántico en catro volumes, que narra a relación entre un rapaz humano e unha fermosa diaba.

En 1990, Togashi colleu sona pola súa serie *Yu Yu Hakusho* (en ; lit. "Informe *poltergeist*"). Está baseada no seu interese polo oculto e as películas de terror; a historia está protagonizada por Yusuke Urameshi, un rapaz que foi asasinado e devolto á vida como "detective do inframundo". O manga, cun total de 175 capítulos en 19 volumes, foi publicado entre 1990 e 1994, chegando a vender máis de 78 millóns de exemplares en todo o mundo. *Yu Yu Hakusho* recibiu o premio de manga Shogakukan en 1994; posteriormente, foi adaptada ao anime. En 1995, creou *Level E* (en ), unha comedia de ciencia ficción. Con tan só tres volumes, saíu na *Shōnen Jump* entre 1995 e 1997. En 2011, estreouse unha versión animada.

A súa seguinte obra importante foi *Hunter × Hunter*, que saíu do prelo por primeira vez en 1998. Conta a vida de Gon Freecss, un rapaz que anda á procura do seu pai, un lendario membro da sociedade de "cazadores". O manga foi un éxito de vendas, cos primeiros vinte volumes acadando os 55 millóns de copias no Xapón (agosto de 2011). A data de xullo de 2022, vendeu uns 84 millóns de exemplares. En 2008, Togashi empatou con Eiichiro Oda, autor de *One Piece*, como o quinto *mangaka* favorito dos xaponeses segundo unha enquisa de Oricon.

En 2017, escribiu o guión dun manga de dous capítulos titulado *Akuten Wars* (en ), ilustrado por Hachi Mizuno.

## Notas 
## Véxase tamén 
### Bibliografía 
*